Folketing
2004-05-04

Jeg kan forstå, at fru Jytte Andersen ikke mener, at egenindtægten på teatrene kommer fra de solgte billetter. O.k., så er vi enige om det, og så har vi forstået det på samme måde. Det er jo en mærkværdig fremstilling her at spørge, om det er rimeligt, at der er forskel på forskellige støtteordninger, for hele den danske teaterpolitik går jo netop ud på, at forskellige teatre får forskellige tilskud. Børneteatres forskellige genrer får forskellige tilskud. Det er jo det, det hele går ud på. Det er nemlig et skøn. Når Teaterrådet, RBOT, kommunerne, amterne eller andre instanser giver tilskud til teatre, ja, så får de jo ikke det samme tilskud. Det er jo det, der er hele pointen her, og derfor mener jeg slet ikke, at det har noget med denne sag at gøre, om der er en forskel. Jeg mener slet ikke, at man kan argumentere med, at Det Storkøbenhavnske Teaterfællesskab skal have mere eller mindre i støtte, fordi nogle andre får noget mere eller noget mindre. Vi har ikke en ensrettet tilskudspolitik, sådan at alle teatre får samme tilskud.